31993D0352
L 144/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 1 юни 1993 година
относно определяне на дерогации от условията за одобрение на граничните инспекционни пунктове, разположени в пристанища, където рибата се изважда на брега
(93/352/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 90/675/ЕИО на Съвета от 10 декември 1990 г. за определяне на принципите относно организацията на ветеринарните проверки на продукти, въведени в Общността от трети страни (1), последно изменена с Директива 92/118/ЕИО (2), и по-специално член 18, параграф 4 от нея,
като има предвид, че граничните инспекционни пунктове трябва да отговарят на общите изисквания, определени с Директива 90/675/ЕИО; като има предвид, че с Решение 92/525/ЕИО на Комисията (3) са посочени допълнителни и необходими условия, за да се разреши одобрението на тези пунктове;
като има предвид, че във връзка с изваждането на рибата на брега в пристанищата, е необходимо да се вземе под внимание отмяната на отделни разпоредби, които се отнасят до граничните инспекционни пунктове и персонала, отговорен за организацията на проверките;
като има предвид, че в настоящия контекст е подходящо да се вземат под внимание здравните условия за производство и пускане на пазара на рибни продукти, определени с Директива на Съвета 91/493/ЕИО (4) по отношение на условията за одобрение на граничните инспекционни пунктове, разположени на пристанища, където рибата се изважда на брега;
като има предвид, че компетентните органи на държавите-членки трябва да имат възможността да назначават длъжностни лица, които да отговарят за контрола на рибата и които лица трябва да притежават необходимите правомощия за този вид контрол;
като има предвид, че предвидените с настоящото решение мерки са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Компетентният орган на държавата-членка назначава специално обучено длъжностно лице, което е отговорно за извършване на проверките на рибата в граничните инспекционни пунктове, разположени в пристанищата, където се разтоварва рибата. Компетентният орган информира другите държави-членки и Комисията.
Член 2
Чрез дерогация точка 2 от приложението към Решение 92/525/ЕИО, разтоварването и изваждането на рибата на брега трябва да се осъществява в съответствие с глава II, точка 2 от приложението към Директива 91/493/ЕИО.
Член 3
Адресати на настоящото решение са държавите-членки.
Съставено в Брюксел на 1 юни 1993 година.